b'\n_START_ARTICLE_\nPranas Kazlauskas\n_START_SECTION_\nBiografija\n_START_PARAGRAPH_\nPranas Kazlauskas - gim\xc4\x97 1830 metais. T\xc4\x97vas \xe2\x80\x93 Florijonas Kazlauskas._NEWLINE_1851 m. Pranas Kazlauskas buvo paskirtas (\xc4\xaf\xc5\xa1ventintas) kunigu. Nuo 1859 m. paskirtas  Nemaj\xc5\xabn\xc5\xb3 \xc5\xa0v. apa\xc5\xa1tal\xc5\xb3 Petro ir Pauliaus ba\xc5\xbeny\xc4\x8dios klebonu, buvo \xc5\xa1ios ba\xc5\xbeny\xc4\x8dios administratorius. _NEWLINE_Pranui Kazlauskui klebonaujant  Nemaj\xc5\xabn\xc5\xb3 ba\xc5\xbeny\xc4\x8dioje, svarstyta, kaip pagerinti  prast\xc4\x85 ba\xc5\xbeny\xc4\x8dios pastato b\xc5\xabkl\xc4\x99, t. y. nor\xc4\x97ta pastatyti nauj\xc4\x85 ba\xc5\xbeny\xc4\x8di\xc4\x85.  1862 m. patvirtintas m\xc5\xabrin\xc4\x97s ba\xc5\xbeny\xc4\x8dios projektas ir ba\xc5\xbeny\xc4\x8dia po truput\xc4\xaf prad\xc4\x97ta m\xc5\xabryti._NEWLINE_1862 m. pab. - 1863 m. prad\xc5\xbeioje kunigas Kazlauskas lankydavosi pas bajor\xc4\x85 Adom\xc4\x85 Bartu\xc5\xa1evi\xc4\x8di\xc5\xb3 Panemunio dvare, kur vyko paruo\xc5\xa1iamieji 1863 m. sukilimui veiksmai._NEWLINE_Kilus 1863 m. sukilimui, per 1863 m. \xc5\xa1v. Velykas  Nemaj\xc5\xabn\xc5\xb3 ba\xc5\xbeny\xc4\x8dioje buvo giedamos patriotin\xc4\x97s dainos._NEWLINE_D\xc4\x97l dalyvavimo 1863 m. sukilime prie\xc5\xa1  Nemaj\xc5\xabn\xc5\xb3 ba\xc5\xbeny\xc4\x8dios klebon\xc4\x85 Pran\xc4\x85 Kazlausk\xc4\x85 Trak\xc5\xb3 politini\xc5\xb3 tyrim\xc5\xb3 komisijoje buvo i\xc5\xa1kelta byla, kunigas buvo suimtas ir tardomas. _NEWLINE_1863 m. lapkri\xc4\x8dio 27 d. kunigas  Pranas Kazlauskas apkaltintas antivyriausybinio turinio, kvie\xc4\x8dian\xc4\x8di\xc5\xb3 prisid\xc4\x97ti prie sukilimo atsi\xc5\xa1aukim\xc5\xb3 platinimu taip pat valstie\xc4\x8di\xc5\xb3 kurstymu prisid\xc4\x97ti prie sukilimo. Tuo pa\xc4\x8diu metu Pranas Kazlauskas atiduotas Karo lauko auditoriatui, kuriame buvo teisiami sukil\xc4\x97liai._NEWLINE_Tardomas, \xc4\xaf klausim\xc4\x85, ar k\xc4\x85 nors pats \xc4\xaftariantis kaip j\xc4\xaf i\xc5\xa1davus\xc4\xaf, kunigas atsak\xc4\x99s, jog nieko ne\xc4\xaftariantis. _NEWLINE_1864 m. Karo lauko auditoriato nuosprend\xc5\xbeiu 34 met\xc5\xb3 am\xc5\xbeiaus Nemaj\xc5\xabn\xc5\xb3 ba\xc5\xbeny\xc4\x8dios klebonas Pranas Kazlauskas nuteistas \xc5\xa1e\xc5\xa1eriems metams katorgos darb\xc5\xb3 Sibire, i\xc5\xa1 jo atimtas dvasininko titulas, paskirta viso turimo turto konfiskacija. _NEWLINE_I\xc5\xa1tremtas \xc4\xaf Sibir\xc4\x85 1864 metais._NEWLINE_Daugiau apie Prano Kazlausko likim\xc4\x85 nieko ne\xc5\xbeinoma.'